*Projekts*

LATVIJAS REPUBLIKAS MINISTRU KABINETS

2013.gada \_\_.\_\_\_\_\_\_ Noteikumi Nr.\_\_

Rīgā (prot. Nr. .§)

**Kārtība, kādā aprēķina un piešķir bāzes finansējumu zinātniskajām institūcijām**

Izdoti saskaņā ar

[Zinātniskās darbības likuma](http://www.likumi.lv/doc.php?id=107337)

38.panta pirmo daļu

1. Noteikumi nosaka kārtību, kādā aprēķina un no valsts budžeta līdzekļiem piešķir bāzes finansējumu zinātnisko institūciju reģistrā reģistrēta­jiem valsts zinātniskajiem institūtiem, valsts augstskolām, valsts augstskolu zinātniskajiem institūtiem, tai skaitā valsts dibināto universitāšu zinātniskajiem institūtiem – atvasinātām publiskām personām (turpmāk – zinātniskā institūcija).

2. Bāzes finansējumu vienam kalen­dārajam gadam (turpmāk - finansēšanas periods) (Binst) aprēķina, izmantojot šādu formulu:

Binst =( I + P) x At , kur

I – finanšu līdzekļi zinātniskās institūcijas uzturēšanai;

P – finanšu līdzekļi zinātniskās institūcijas nodarbinātā zinātniskā personāla – vadošo pētnieku, pētnieku un zinātnisko asistentu (turpmāk – zinātniskais personāls) atlīdzībai;

At – zinātniskās institūcijas attīstības koeficients.

3. Finanšu līdzekļus zinātniskās institūcijas uzturēšanai (I) finansēšanas periodam aprēķina, ņemot vērā zinātniskajai darbībai izmantojamodarba telpu normatīvu, viena kvadrātmetra telpu ekspluatācijas izmaksas un nozares koeficientu, izmantojot šādu formulu:

I = Zd x Q x T x Kn , kur

Zd – zinātniskā personāla, zinātniskās institūcijas nodarbinātā zinātnes tehniskā personāla un zinātni apkalpojošā personāla (turpmāk – zinātnē nodarbinātie darbinieki) skaits pilna darba laika (t.i., normālais darba laiks atbilstoši normatīvajiem aktiem, kas regulē darba tiesiskās attiecības un valsts un pašvaldību institūciju amatpersonu (darbinieku) amata (darba) tiesiskās attiecības) ekvivalenta izteiksmē. Ar pilna darba laika ekvivalentu saprot zinātnē nodarbinātā darbinieka kopējo nostrādāto stundu skaitu finansēšanas periodā, tai skaitā ikgadējo apmaksāto atvaļinājumu, pret kopējo darba stundu skaitu attiecīgajā finansēšanas periodā;

Q – darba telpas normatīvs vienam zinātnē nodarbinātajam darbiniekam pilna darba laika ekvivalenta izteiksmē – 15 kvadrātmetru;

T – zinātniskajai darbībai izmantojamā viena kvadrātmetra telpu uzturēšanas izdevumi finansēšanas periodā (t.sk. telpu uzturēšana, būvju un iekārtu uzturēšana; komunālo pakalpojumu apmaksa, administratīvie izdevumi, zinātnestehniskā personāla un zinātni apkalpojošā personāla darba samaksa), kas noteikti saskaņā eksperta ikgadēju atzinumu, kuru apstiprinājusi Izglītības un zinātnes ministrija;

Kn – nozares koeficients:

1) dabaszinātņu nozares, inženierzinātņu un tehnoloģiju nozares, medicīnas un dzīvības zinātņu nozares, lauksaimniecības un meža zinātņu nozares – 2.0;

2) humanitāro zinātņu nozares un sociālo zinātņu nozares – 1,3.

4. Finanšu līdzekļus zinātniskā personāla atlīdzībai (P) finansēšanas periodam aprēķina, ņemot vērā zinātniskā personāla skaitu (Zz) un vienas zinātniskā personāla vienības bāzes atalgojuma (A) apmēru, izmantojot šādu formulu:

P = Zz x (A + N) x 12, kur

Zz – zinātniskā personāla skaits (pilna darba laika ekvivalenta izteiksmē) zinātniskajā institūcijā finansēšanas periodā;

A – vienas zinātniskā personāla vienības (pilna darba laika ekvivalenta izteiksmē) bāzes atalgojums mēnesī, kas atbilst 50 procentiem no profesora zemākās mēneša darba algas likmes saskaņā ar normatīviem par pedagogu darba samaksu;

N – Darba devēja valsts sociālās apdrošināšanas obligātās iemaksas.

5. Zinātniskās institūcijas attīstības koeficientu (At) aprēķina, izmantojot šādu formulu:

At = 1+Ss x 0,06 , kur

Ss – zinātniskās darbības kvalitātes rādītāju summa (maksimālais iegūstamo punktu skaits ir 12).

6. Institūcijas zinātniskās darbības kvalitātes rādītāju summu (Ss) nosaka katram šo noteikumu 3.punktā minēto zinātņu nozaru dalījumam pēc nozaru koeficienta atsevišķi, ievērojot šo noteikumu pielikumā noteikto zinātniskās darbības kvalitātes rādītājus (turpmāk – pielikums) un, nepieciešamības gadījumā, balstoties uz šo noteikumu 10.punkta ievaddaļā minētajām vadlīnijām. Zinātniskās institūcijas zinātniskās darbības kvalitātes rādītāju summu (Ss) aprēķināņem vērā zinātniskās institūcijas zinātniskās darbības kvalitātes izvērtējumu (pielikums), izmantojot šādu formulu:

Ss = E1 + E2 + E3, kur

E1 –pētniecības un attīstības projekti;

E2 – zinātniskās darbības rezultāti: publikācijas, patenti un augu šķirnes;

E3 – promocijas un maģistra darbi.

7. Bāzes finansējumu neaprēķina zinātniskajai institūcijai, kurā ir nodarbināti mazāk par pieciem zinātniskā personāla pārstāvjiem ar doktora zinātnisko grādu pilna darba laika ekvivalenta izpratnē vai, kas finansēšanas periodā nav publicējusi zinātnisku rakstu un nav īstenojusi zinātnisku projektu atbilstoši pielikumā noteiktajam.

8. Bāzes finansējumu zinātniskajai institūcijai neaprēķina un nepiešķir tās profesoru, asociēto profesoru, docentu, lektoru un asistentu zinātniskās darbības nodrošināšanai, ja viņi minētajos akadēmiskajos amatos strādā normālu darba laiku atbilstoši darba tiesības regulējošajiem normatīvajiem aktiem.

9. Zinātniskā institūcija piešķirto bāzes finansējumu izmanto zinātniskā personāla atlīdzībai, zinātniskās institūcijas uzturēšanai, kā arī zinātniskās institūcijas darbības stratēģijā noteikto mērķu sasniegšanai, tai skaitā izgudrojumu patentēšanai, uzturēšanai spēkā, jaunu augu šķirņu reģistrēšanai un to izmantošanas tiesību aizsardzībai, saimnieciskās izmantošanas (komercializācijas) sagatavošanai, kā arī Eiropas Savienības struktūrfondu, citu ārvalstu un starptautisko finanšu instrumentu un starptautisko zinātnisko pētījumu projektu līdzfinansējuma nodro­šināšanai. Zinātniskā personāla atlīdzību no zinātniskajai institūcijai piešķirtā bāzes finansējuma, kas aprēķināts atbilstoši šo noteikumu 2.punktam, zinātniskā institūcija nosaka proporcionāli kārtējā finansēšanas periodā saņemtajam bāzes finansējuma apmēram, ņemot vērā zinātniskās institūcijas darba samaksas politiku, zinātniskā personāla kvalifikācijas rādītājus un katra vadošā pētnieka, pētnieka un zinātniskā asistenta personīgo ieguldījumu institūcijas zinātniskās darbības kvalitātes rādītāju summā Ss.

10. Lai aprēķinātu bāzes finansējumu nākošajam finansēšanas periodam, zinātniskā institūcija līdz kārtējā finansēšanas perioda 1.aprīlim, izmantojot Izglītības un zinātnes ministrijas izstrādātās vadlīnijas par iesniedzamo dokumentāciju zinātniskās institūcijas bāzes finansējuma aprēķināšanai (turpmāk – vadlīnijas), iesniedz Izglītības un zinātnes ministrijā un attiecīgās nozares ministrijā šādu informāciju, kuru pārbauda Izglītības un zinātnes ministrijas publiskā iepirkuma rezultātā piesaistīts zvērināts revidents:

10.1. iepriekšējā finansēšanas periodā zinātnē nodarbinātie darbinieki un zinātnē nodarbināto darbinieku skaits pilna darba laika ekvivalenta izteiksmē atbilstoši šo noteikumu 3.punktā minētajam;

10.2. iepriekšējā finansēšanas periodā īstenoto Eiropas Savienības Ietvara programmas pētniecības un attīstības (atbilstoši Ekonomiskās sadarbības un attīstības organizācijas (OECD) publicētā zinātnes statistikas metodoloģijas krājumā *Frascati Manual* sniegtās definīcijas (turpmāk - *Frascati Manual*)) projektu un citu starptautisku pētniecības un attīstības pētījumu projektu nosaukumi un konkursos zinātniskās institūcijas iegūtais finansējums šiem projektiem, kā arī starptautisku pētniecības un attīstības līgumdarbu zinātniskās institūcijas iegūtais finansējums;

10.3. iepriekšējā finansēšanas periodā īstenoto no Latvijas valsts budžeta finansēto, konkursa kārtībā iegūto pētniecības un attīstības (atbilstoši *Frascati Manual*) projektu nosaukumi un zinātniskās institūcijas iegūtais finansējums;

10.4. iepriekšējā finansēšanas periodā īstenoto pētniecības un attīstības (atbilstoši *Frascati Manual*) līgumdarbu nosaukumi, līguma priekšmeti un zinātniskās institūcijas iegūtais finansējums, tai skaitā pētniecības un attīstības līgumdarbi ar komersantiem, publisku personu (valsts, pašvaldība, valsts augstskola, valsts zinātniskais institūts u.c.) un citiem pasūtītājiem (fiziska persona, biedrība, nodibinājums u.c.) un ieņēmumi no izgudrojumu, patentu vai reģistrēto augu šķirņu un reģistrēto meža reproduktīvā materiāla avotu (turpmāk - intelektuālais īpašums) tiesību nodošanas;

10.5. zinātniskā personāla iepriekšējos trīs finansēšanas periodos *Web of Science* vai *SCOPUS* datubāzēs iekļautajos izdevumos publicētie oriģinālie zinātniskie raksti, zinātniskā personāla publicētas recenzētās zinātniskās monogrāfijas; ārvalstīs spēkā uzturētais vai reģistrētais intelektuālais īpašums. Izglītības un zinātnes ministrija nodrošina zinātniskajām institūcijām bezmaksas pieeju šo noteikumu 10.5.apakšpunktā minētajām datu bāzēm;

10.6. zinātniskā personāla iepriekšējos trīs finansēšanas periodos starptautiskās datubāzēs iekļautajos izdevumos publicētie oriģinālie zinātniskie raksti, kas nav minēti šo noteikumu 10.5.apakšpunktā un Latvijā spēkā uzturētais vai reģistrētais intelektuālais īpašums;

10.7. iepriekšējā finansēšanas periodā zinātniskā personāla izstrādātie un noteiktā kārtībā aizstāvētie promocijas darbi;

10.8. iepriekšējā finansēšanas periodā zinātnē nodarbināto darbinieku izstrādātie un noteiktā kārtībā aizstāvētie maģistra darbi.

11. Pamatojoties uz šo noteikumu 10.punktā noteiktā kārtībā un termiņā iesniegto informāciju, Izglītības un zinātnes ministrija līdz kārtējā finansēšanas perioda 1.jūnijam aprēķina katrai zinātniskajai institūcijai nepieciešamo bāzes finansējumu nākamajam finansēšanas periodam. Bāzes finansējumu piešķir, ievērojot šim mērķim kārtējam gadam valsts budžetā piešķirto kopējo finanšu resursu apmēru.

12. Izglītības un zinātnes ministrija atbilstoši vidēja termiņa budžeta ietvara likuma projekta un gadskārtējā valsts budžeta likuma projekta izstrādes un iesniegšanas grafikam iesniedz Finanšu ministrijā pieprasījumu par nepieciešamo valsts finanšu līdzekļu apmēru zinātnisko institūciju bāzes finansējuma nodrošināšanai nākamajam finansēšanas gadam.

13. Ar bāzes finansējuma aprēķināšanu, piešķiršanu un izlietošanu saistīto informāciju publisko šādā kārtībā:

13.1. šo noteikumu 10.punktā no zinātniskajām institūcijām saņemto informāciju, kārtējam gadam zinātniskajām institūcijām piešķirto bāzes finansējumu, ievērojot šim mērķim kārtējam gadam valsts budžetā piešķirto kopējo finanšu resursu apmēru Izglītības un zinātnes ministrija publisko tīmekļa vietnē [www.izm.gov.lv](http://www.izm.gov.lv);

13.2. bāzes finansējuma izlietojumu norāda zinātniskās institūcijas gada pārskatā, kuru publisko zinātniskā institūcija, atbilstoši normatīvajam aktam par zinātnisko institūciju reģistrā reģistrētā zinātniskā institūta gada publisko pārskatu.

14. Bāzes finansējumu drīkst izmantot tikai tās zinātniskās institūcijas darbībai, kurai tas aprēķināts.

15. Zinātniskajai institūcijai ir pienākums sniegt informāciju par tai piešķirtā bāzes finansējuma izlietojumu atbilstoši šiem noteikumiem, pamatojoties uz attiecīgās nozares ministrijas un Izglītības un zinātnes ministrijas rakstveida pieprasījumu.

16. Zinātniskās institūcijas vadītājs ir atbildīgs par šo noteikumu 10. un 15.punktā sniegtās informācijas patiesumu.

17. Lai nodrošinātu finansējuma nepārtrauktību zinātniskā institūcija laika posmā no 2014.gada 1.janvāra līdz 2014.gada 30.jūnijam saņem:

17.1. bāzes finansējumu atbilstoši Izglītības un zinātnes ministrijas piešķirtajam bāzes finansējuma apmēram 2013.gadam, ievērojot šīm mērķim attiecīgajā gadā valsts budžetā piešķirto kopējo finanšu resursu apmēru;

17.2. valsts budžeta dotācijai papildus piešķirtā zinātnes bāzes finansējuma 2014.gadam daļu, kuru nosaka atbilstoši Izglītības un zinātnes ministrijas piešķirtajam bāzes finansējuma apmēram 2013.gadam.

18. Zinātniskā institūcija līdz 2014.gada 1.aprīlim iesniedz Izglītības un zinātnes ministrijā un attiecīgās nozares ministrijā šo noteikumu 10.punktā minēto informāciju par finansēšanas periodu no 2013.gada 1.janvāra līdz 2013.gada 31.decembrim, un šo noteikumu 10.5. un 10.6. apakšpunktā minēto informāciju par finansēšanas periodu no 2011.gada 1.janvāra līdz 2013.gada 31.decembrim.

19. Pamatojoties uz šo noteikumu 18.punktā noteiktajā termiņā zinātnisko institūciju iesniegto informāciju, Izglītības un zinātnes ministrija līdz 2014.gada 15.jūnijam aprēķina un piešķir zinātniskajai institūcijai bāzes finansējumu 2014.gadam, ievērojot šim mērķim 2014.gada valsts budžetā piešķirto kopējo finanšu resursu apmēru.

20. Zinātniskajai institūcijai laika posmā no 2014.gada 1.jūlija līdz 2014.gada 31.decembrim piešķir:

20.1. precizēto bāzes finansējumu, kas aprēķināta, pamatojoties uz šo noteikumu 19.punktā piešķirto bāzes finansējuma apmēru 2014.gadam un, ievērojot šo noteikumu 17.1.apakšpunktā, jau piešķirto bāzes finansējumu;

20.2. precizēto valsts budžeta dotāciju, kas aprēķināta, pamatojoties uz valsts budžeta dotācijai papildus piešķirtā zinātnes bāzes finansējuma 2014.gadam un šo noteikumu 19.punkta kārtībā piešķirto bāzes finansējuma apmēru 2014.gadam, vienlaikus ievērojot šo noteikumu 17.2.apakšpunktā jau piešķirto valsts budžeta dotācijai papildus piešķirtā zinātnes bāzes finansējuma 2014.gadam daļu.

21. Izglītības un zinātnes ministrija nodrošina, ka zinātniskā institūcija saņem šo noteikumu 19.punktā aprēķināto bāzes finansējumu 2014.gadam pilnā apmērā un noteiktā kārtībā un atbilstošu valsts budžeta dotācijai papildus piešķirtā zinātnes bāzes finansējuma 2014.gadam daļu.

22. Šo noteikumu 7.punkts stājas spēkā 2015.gada 1.janvārī.

Ministru prezidents V.Dombrovskis

Izglītības un zinātnes ministrs V.Dombrovskis

Iesniedzējs:

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

01.11.2013. 08:52

1572

Depkovska, 67047772

anita.depkovska@izm.gov.lv